Verejné služby zamestnanosti (VSZ) majú popredné miesto pri riešení problému nezamestnanosti a vylúčenia v celej Európe. V súlade s rozhodnutím č. 573/2014/EÚ (ďalej len „rozhodnutie“) Európsky parlament a Rada vytvorili v máji 2014 európsku sieť verejných služieb zamestnanosti (ďalej len „sieť“) ako platformu pre užšiu spoluprácu medzi týmito organizáciami. Účelom tejto správy je preskúmať uplatňovanie tohto rozhodnutia. V súlade s článkom 10 rozhodnutia sa v správe hodnotí, do akej miery sieť pomohla dosiahnuť ciele rozhodnutia a či splnila svoje doterajšie úlohy. Takisto sa v nej hodnotí, ako sieť rozvíja a realizuje systém referenčného učenia – proces prepájania porovnávania výsledkov so vzájomným učením.

Sieť aktívne prispieva k opatreniam EÚ na riešenie nezamestnanosti mladých ľudí tým, že podporuje vykonávanie záruky pre mladých ľudí. Cieľom záruky pre mladých ľudí je zabezpečiť, aby všetci mladí ľudia do 25 rokov dostali kvalitnú ponuku zamestnania, ďalšieho vzdelávania, učňovskej prípravy alebo stáže do štyroch mesiacov po strate zamestnania alebo ukončení formálneho vzdelania. V mnohých krajinách VSZ plnia funkciu hlavnej vstupnej brány k záruke pre mladých ľudí, pričom spolupracujú aj s celým radom partnerov zabezpečujúcich poskytovanie týchto služieb.

Sieť pomáha zabezpečiť fungovanie trhov práce v Európe. Na dosiahnutie tohto cieľa je potrebné predovšetkým vykonávať politiky, ktoré pomáhajú ľuďom, ktorí sú od trhu práce najviac vzdialení, a to najmä mladým ľuďom a dlhodobo nezamestnaným, nájsť si prácu, čo je kľúčovou prioritou európskej politiky zamestnanosti. Sieť sa okrem toho venuje integrácii utečencov a osôb so zdravotným postihnutím do trhu práce.

Začleňovanie osôb so zdravotným postihnutím do trhu práce je oblasť, na ktorú sa sieť zameriava. Bolo to aj prioritou holandského predsedníctva EÚ v prvej polovici roku 2016. Zasadnutie rady siete v júni 2016 v Amsterdame bolo príležitosťou pozrieť sa na inovatívny a zdokonalený prístup Holandska. V roku 2016 sieť takisto uverejnila analytický dokument o zdravotnom postihnutí a integrácii do trhu práce, v ktorom hodnotila najnovšie politické iniciatívy a preskúmala hlavné trendy v oblasti pomoci ľuďom so zdravotným postihnutím pri hľadaní práce. Dokument sa opieral o príklady z členských štátov, v ktorých boli prijaté významné reformy v oblasti podpory poskytovanej osobám so zdravotným postihnutím.

2.2 Dôstojná a udržateľná práca [cieľ b)]

Medzi činnosti, ktorými sa sieť usiluje zabezpečiť účinnosť iniciatív na vytváranie dôstojnej a udržateľnej práce, patrí účasť na konzultáciách o európskom pilieri sociálnych práv, uverejnenie správy o dynamike trhu práce a usporiadanie tematického seminára o udržateľnej integrácii do trhu práce. Okrem osobitných podujatí na túto tému sa mnohé podujatia siete zamerané na vzájomné učenie tejto problematiky dotkli nepriamo.





Európsky pilier sociálnych práv

V odporúčaní a návrhu Komisie týkajúcich sa medziinštitucionálneho vyhlásenia o európskom pilieri sociálnych práv sa pozornosť zameriava viac na zamestnanosť a sociálne aspekty a európsky sociálny model sa prispôsobuje výzvam 21. storočia. V rámci piliera sa stanovuje všeobecné právo na včasnú a individuálne prispôsobenú pomoc s cieľom zlepšiť vyhliadky na zamestnanie alebo samostatnú zárobkovú činnosť vrátane práva na podporu pri hľadaní zamestnania, odbornej príprave a rekvalifikácii. Pre nezamestnaných sa v pilieri stanovuje aj právo na osobnú, nepretržitú a konzistentnú podporu. V prípade dlhodobo nezamestnaných sa v pilieri stanovuje právo na hĺbkové individuálne hodnotenie najneskôr v 18 mesiacoch nezamestnanosti. Pokiaľ ide o dávky v nezamestnanosti, nezamestnaní majú právo na primeranú aktivačnú podporu zo strany VSZ na účely (opätovnej) integrácie do trhu práce a na primerané dávky v nezamestnanosti primeraného trvania v súlade s príspevkami a vnútroštátnymi pravidlami oprávnenosti.

V decembri 2016 rada siete predložila príspevok ku konzultácii Komisie. Zistila, že k transformácii najviac prispievajú technologické zmeny a zmeny v sociálno-ekonomickom kontexte. Medzi osobitné oblasti politiky, ktoré vymedzila, patrí získavanie zručností a celoživotné vzdelávanie, bezpečné zmeny pracovných miest, aktívna podpora zamestnanosti, integrované sociálne dávky a služby, dávky v nezamestnanosti, minimálny príjem a nemocenské dávky. V tejto súvislosti sieť takisto reviduje svoju víziu VSZ do roku 2020, aby lepšie zohľadnila vznikajúce trendy a pripravenosť VSZ prispôsobiť sa a pomôcť klientom vyrovnať sa s týmito zmenami.

Správa o dynamike trhu práce

V správe o dynamike trhu práce v roku 2016 sa uvádzajú trendy, ktoré ovplyvňovali trh práce v EÚ počas krízy. Takisto sa v nej analyzuje využívanie VSZ uchádzačmi o prácu a spôsoby, ako VSZ pomáhali uchádzačom o zamestnanie v období rokov 2007 – 2014. Správa poskytuje prehľad mnohých spôsobov, ako môžu VSZ použiť analýzu údajov o prechode na zefektívnenie služieb, ktoré poskytujú. Takisto sa venuje relatívnemu prínosu VSZ k fungovaniu trhov práce v jednotlivých členských štátoch.

Tematický hodnotiaci seminár o udržateľnej integrácii do trhu práce

V novembri 2016 sa v rámci vzájomného učenia konalo podujatie venované udržateľnej integrácii do trhu práce. V nadväznosti na toto podujatie skupina VSZ vyjadrila záujem získať viac informácií o inováciách v nórskych VSZ. Počas následnej návštevy Nórskeho úradu práce a sociálneho zabezpečenia (NAV) v januári 2017 mali tieto VSZ možnosť vidieť, ako NAV zlepšil svoje digitálne služby. To viedlo k efektívnejšiemu využívaniu zdrojov tak z hľadiska množstva času, ktorý poradcovia strávili s uchádzačmi o zamestnanie, ako aj z hľadiska fyzických priestorov na stretnutia, takže pracovníci sa mohli sústrediť na podporu uchádzačov o zamestnanie, ktorí majú zložitejšie potreby. Takýto prístup zároveň VSZ umožňuje lepšiu spoluprácu so zamestnávateľmi pri účinnom hľadaní zodpovedajúcich uchádzačov o zamestnanie. Útvary pre vzťahy so zamestnávateľmi v jednotlivých VSZ pomáhajú rozvíjať silnejšie prepojenia. NAV takisto vysvetlil, ako zabezpečuje školenia po umiestnení uchádzačov o zamestnanie a ako podporuje návrat osôb so zdravotným postihnutím do zamestnania.

2.3 Lepšie fungovanie trhov práce [cieľ c)]

Spolupráca medzi jednotlivými zainteresovanými stranami s cieľom pomôcť ľuďom vstúpiť na trh práce a zostať na trhu práce zohráva pri zabezpečovaní úspešných výsledkov pre uchádzačov o zamestnanie, zamestnancov a zamestnávateľov v Európe rozhodujúcu úlohu. Na tento účel sa sieť podieľala na viacerých iniciatívach na podporu väčšej spolupráce vrátane iniciatívy Partnerstvá medzi službami zamestnanosti (PARES) a Konferencie zainteresovaných strán o partnerstvách. Sieť takisto zorganizovala podujatia, napríklad semináre o riadení zmien, hodnotiace semináre o informačných technológiách a semináre o profilovaní, ako aj o poskytovaní osobitnej technickej pomoci s cieľom pomôcť VSZ zlepšiť ich schopnosť nájsť uchádzačom o zamestnanie zodpovedajúce pracovné miesta. Kľúčovú úlohu zohrala aj spolupráca s Európskou sieťou služieb zamestnanosti (EURES) obnovenou podľa nariadenia (EÚ) 2016/589, keďže poslaním EURES je zlepšiť fungovanie, súdržnosť a integráciu trhov práce v EÚ, a to aj na cezhraničnej úrovni.

Partnerstvá medzi službami zamestnanosti

Iniciatíva PARES prebiehala v období od septembra 2011 do marca 2016 s cieľom zlepšiť spoluprácu medzi verejnými, súkromnými a neziskovými poskytovateľmi služieb zamestnanosti a určiť oblasti, v ktorých by mohli poskytovať doplnkové služby. Iniciatívu tvorili tri pracovné zložky: fóra strategického dialógu zamerané na výmenu a rozvíjanie osvedčených postupov, výzvy na predkladanie návrhov a spoločná databáza, ktorá by umožnila zhromažďovanie užitočných materiálov.

Uskutočnilo sa niekoľko strategických dialógov na rôzne témy, od účinných elektronických služieb až po poskytovanie koordinovaných služieb. Na záverečnom podujatí strategického dialógu PARES vo februári 2016 sa stretli zástupcovia VSZ a miestnych samospráv v 12 krajinách, aby sa podelili o skúsenosti a poznatky v oblasti zmluvného zadávania služieb. Delegáti si vymenili svoje názory a skúsenosti týkajúce sa práce s externými poskytovateľmi, využívania modelov odmeňovania externého zabezpečovania služieb a tvorby a vyhodnocovania ponúk.

Konferencia zainteresovaných strán o partnerstvách

Sieť v roku 2015 zorganizovala konferenciu zainteresovaných strán o posilňovaní trhu práce prostredníctvom užšej spolupráce medzi partnermi. Na podujatí sa zúčastnili zástupcovia VSZ, príslušných ministerstiev, Európskeho parlamentu, Európskej komisie, súkromných ​služieb zamestnanosti, sociálnych partnerov a mimovládnych organizácií. Účastníci sa venovali viacerým oblastiam, okrem iného partnerstvám so súkromnými službami zamestnanosti, prínosu siete k európskemu semestru, úlohe sociálnych partnerov v reforme VSZ, poskytovaniu záruky pre mladých ľudí, vedúcej úlohe VSZ pri koordinácii jednotlivých aktérov na trhu práce a riadeniu zmien pracovných pozícií. Podujatie pomohlo zviditeľniť profil a zvýšiť hodnotu siete medzi zainteresovanými stranami.